Document ID: 32014D0043

DECIZIA DE PUNERE ÎN APLICARE A COMISIEI
din 27 ianuarie 2014
privind anumite măsuri de protecție provizorii cu privire la pesta porcină africană în Lituania
[notificată cu numărul C(2014) 501]
(Numai textul în limba lituaniană este autentic)
(Text cu relevanță pentru SEE)
(2014/43/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 89/662/CEE a Consiliului din 11 decembrie 1989 privind controlul veterinar în cadrul schimburilor intracomunitare în vederea realizării pieței interne (1), în special articolul 9 alineatul (3),
având în vedere Directiva 90/425/CEE a Consiliului din 26 iunie 1990 privind controalele veterinare și zootehnice aplicabile în schimburile intracomunitare cu anumite animale vii și produse în vederea realizării pieței interne (2), în special articolul 10 alineatul (3),
întrucât:
(1)
Pesta porcină africană este o boală infecțioasă virală care afectează populațiile de porci domestici și sălbatici și care poate avea un impact puternic asupra rentabilității creșterii porcinelor, cauzând perturbări ale comerțului în Uniune și ale exporturilor către țări terțe.
(2)
În cazul apariției unui focar de pestă porcină africană, există riscul ca agentul patogen să se răspândească la alte exploatații de porcine și la porcii sălbatici. În consecință, acesta se poate răspândi dintr-un stat membru în altul și în țări terțe, prin intermediul comerțului cu porcine vii sau cu produsele provenite de la acestea.
(3)
Directiva 2002/60/CE a Consiliului (3) stabilește măsurile minime aplicabile în Uniune pentru controlul pestei porcine africane. Articolul 15 din Directiva 2002/60/CE prevede stabilirea unei zone în care există cazuri de infecție în urma confirmării unuia sau a mai multor cazuri de pestă porcină africană la porcii sălbatici.
(4)
Lituania a informat Comisia cu privire la situația actuală privind pesta porcină africană pe teritoriul său și, în conformitate cu articolul 15 din Directiva 2002/60/CE, a stabilit o zonă în care există cazuri de infecție în care se aplică măsurile menționate la articolele 15 și 16 din directiva menționată anterior.
(5)
Pentru prevenirea oricărei perturbări inutile a comerțului în Uniune și pentru a evita impunerea de către țări terțe a unor bariere nejustificate în calea comerțului, este necesară instituirea, în colaborare cu statul membru în cauză, a unei liste a Uniunii cu zonele de restricție privind pesta porcină africană în Lituania.
(6)
Prin urmare, până la reuniunea Comitetului permanent pentru lanțul alimentar și sănătatea animală, în anexa la prezenta decizie ar trebui precizate zonele de restricție din Lituania și ar trebui stabilită durata regionalizării respective.
(7)
Prezenta decizie urmează să fie reexaminată în cadrul următoarei reuniuni a Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Lituania se asigură că zona în care există cazuri de infecții, stabilită în conformitate cu articolul 15 din Directiva 2002/60/CE, cuprinde cel puțin zonele enumerate în anexa la prezenta decizie.
Articolul 2
Prezenta decizie se aplică până la 15 februarie 2014.
Articolul 3
Prezenta decizie se adresează Republicii Lituania.
Adoptată la Bruxelles, 27 ianuarie 2014.

Labels: 18
6